Jan E. Jørgensen (V), 2023-03-14:
Tak for det, og tak for anledningen til at tale EU.
Lad mig starte med at slå fast, at i Venstre er vi tilfredse med den udvikling, som EU-samarbejdet har været igennem her i den forgangne tid, og hvis vi kigger på året 2022, har det på mange måder været et bevis på, at EU er uundværlig: Det er det for Danmark, det er det for Europa, og det er det sådan set også for udviklingen i resten af verden.
EU agerer jo som en stormagt, i hvert fald på de regulatoriske område, skaber et positivt mellemstatsligt samarbejde og gunstige vækstbetingelser for danske virksomheder samt ikke mindst sådan noget som forbrugerbeskyttelse og fornuftige standarder for befolkningen.
Så der er kort sagt stor værdi i EU-samarbejdet for den helt almindelige dansker og ligeledes stor værdi for danske virksomheder i grænseoverskridende handel.
Det er sådan, at tre ud af fire af de største samhandelslande er andre EU-medlemsstater, og det er en udvikling, der vil fortsætte i fremtiden, og det er nok også den vigtigste enkeltparameter for, at dansk medlemskab af EU er en rigtig god idé.
Men der er også mange andre væsentlige årsager til, at EU og Danmark er et godt partnerskab.
Og i Venstre mener vi fortsat, at det er fornuftigt, at der er sådan en balance i systemet.
Helt generelt og kort sagt ønsker vi ikke mere magt til Kommissionen, og EU skal fortrinsvis blive bedre til at koncentrere sig om, hvad der ligger inden for rammerne af den nuværende traktat, og det er ikke et selvstændigt mål for EU at blive større eller for den sags skyld mindre.
I 2022 har det naturligvis været Ruslands invasion af Ukraine, som har fyldt, både når vi taler sikkerhed, forsvar og energi, men også på fødevareområdet, og så har krigen i øvrigt vist, hvor vigtig strategisk autonomi er for EU.
Putin må ikke vinde denne krig!
Bl.a. derfor var afskaffelsen af forsvarsforbeholdet jo altså også skelsættende tilbage i 2022.
Venstre ser det som en helt naturlig udvikling af sikkerhedsarbejdet i EU, at det fortsat udvikler sig videre med et stærkt samarbejde mellem EU og Storbritannien på den ene side og USA på den anden side, og modstanderen er jo Rusland, Putins antidemokratiske kræfter, men der er også en større gruppe af lande, som tydeligt gør det sværere for demokrati og frihedsrettigheder at udvikle sig i verden.
EU med Danmark som flittig deltager er i denne sammenhæng en aktiv partner med de andre vestlige lande i de næste år i forbindelse med at modsætte sig flere konflikter i verden, hvor demokratiske lande påvirkes i deres suveræne ret til at bestemme over eget land og egen befolkning.
Det vil komme til at koste mange penge at udvikle EU's forsvar sammen med NATO-partnerne, men det er nødvendigt, det er vigtigt i de kommende år, og det er noget, som Danmark skal prioritere.
Den grønne dagsorden er i både Danmark og EU indrammet af Fit for 55-planen, og det er en aftale, som efter Venstres mening vil skabe udvikling af en fælles ambitiøs grøn dagsorden, der hjælper rige og fattige lande hurtigt videre, og som med konditionalitet udbetaler mange milliarder kroner til både digitalisering og en bæredygtig transition af transport-, bygnings- og fødevareområdet inden for de næste ca. 10 år.
Et ordentligt CO 2 -kvotesystem er helt afgørende, mener vi i Venstre.
Hvis vi kigger på sådan noget som covid-19-indsatsen i EU, er det nok den mest succesrige bekæmpelse af en pandemi, som verden endnu har set.
Den satte helt nye standarder for samarbejde og hurtighed i samarbejdet og bekræftede, hvor vigtigt samarbejdet mellem stater og multinationale virksomheder er for beskyttelsen mod fremtidige pandemier.